b'\n_START_ARTICLE_\nAndre Spitzer\n_START_PARAGRAPH_\nAndre Spitzer (1945,Timi\xc8\x99oara, Romania \xe2\x80\x93 6. syyskuuta 1972, M\xc3\xbcnchen) oli israelilainen miekkailuvalmentaja. Spitzer osallistui M\xc3\xbcnchenin vuoden 1972 olympialaisiin Israelin miekkailumaajoukkueen valmentajana. H\xc3\xa4n oli yksi niist\xc3\xa4 panttivangeista, jotka palestiinalaiset terroristit surmasivat M\xc3\xbcnchenin veril\xc3\xb6ylyss\xc3\xa4._NEWLINE_Spitzer syntyi Romaniassa mutta muutti Alankomaihin vuonna 1964. H\xc3\xa4n avioitui vuonna 1971 entisen miekkailuvalmennettavansa Ankien kanssa. My\xc3\xb6hemmin he muuttivat Israeliin. Pariskunnan tyt\xc3\xa4r Anouk syntyi muutamaa kuukautta ennen M\xc3\xbcnchenin olympialaisia. Andre ja Ankie matkustivat M\xc3\xbcncheniin, mutta Anouk j\xc3\xa4i Alankomaihin isovanhempiensa luo._NEWLINE_Olympialaisten puoliv\xc3\xa4liss\xc3\xa4 Spitzerit kutsuttiin takaisin Alankomaihin tytt\xc3\xa4ren jouduttua sairaalaan. Tytt\xc3\xa4ren terveydentila oli kuitenkin luultua parempi, ja Spitzer palasi takaisin olympiakaupunkiin. H\xc3\xa4n my\xc3\xb6h\xc3\xa4styi junasta, mutta h\xc3\xa4nen vaimonsa ajoi h\xc3\xa4net Eindhoveniin asemalle, miss\xc3\xa4 h\xc3\xa4n nousi junaan. Silloin Spitzerit n\xc3\xa4kiv\xc3\xa4t toisensa viimeisen kerran._NEWLINE_Andre Spitzer tuli M\xc3\xbcncheniin nelj\xc3\xa4 tuntia ennen kuin terroristit ottivat olympiakyl\xc3\xa4n asukkaat panttivangiksi. Painivalmentaja Moshe Weinberg ja painonnostaja Jossef Romano murhattiin, ja Spitzer ja kahdeksan muuta urheilijaa otettiin vangiksi. Spitzer n\xc3\xa4htiin el\xc3\xa4v\xc3\xa4n\xc3\xa4 viimeisen kerran, kun h\xc3\xa4n puhui avoimesta ikkunasta neuvottelijoille._NEWLINE_20 tunnin neuvottelujen j\xc3\xa4lkeen panttivangit ja terroristit lenn\xc3\xa4tettiin helikopterilla F\xc3\xbcrstenfeldbruckin lentotukikohtaan, mist\xc3\xa4 \xe2\x80\x93 niin terroristeille uskoteltiin \xe2\x80\x93 heid\xc3\xa4t lenn\xc3\xa4tett\xc3\xa4isiin johonkin heille yst\xc3\xa4v\xc3\xa4llismieliseen arabimaahan. Baijerin rajavartiosto ja M\xc3\xbcnchenin poliisi toteuttivat kuitenkin kent\xc3\xa4ll\xc3\xa4 v\xc3\xa4ijytyksen ja pelastusyrityksen, joka huonosti valmisteltuna ep\xc3\xa4onnistui. Kahden tunnin laukaustenvaihdon j\xc3\xa4lkeen terroristit ampuivat Spitzerin ja muut panttivangit._NEWLINE_Spitzer haudattiin Tel Aviviin.'